**ΣΥΝΤΟΜΟ ΒΙΟΓΡΑΦΙΚΟ ΣΗΜΕΙΩΜΑ**

Ο Αλέξανδρος Κατούλης είναι Καθηγητής Δερματολογίας – Αφροδισιολογίας και Διευθυντής της Β’ Κλινικής Αφροδισίων και Δερματικών Νόσων της Ιατρικής Σχολής του Εθνικού και Καποδιστριακού Πανεπιστημίου Αθηνών στο Πανεπιστημιακό Γενικό Νοσοκομείο «ΑΤΤΙΚΟΝ».

Σπούδασε στην Ιατρική Σχολή του Εθνικού και Καποδιστριακού Πανεπιστημίου Αθηνών (1989), όπου και ολοκλήρωσε τη διδακτορική του διατριβή (2000). Πραγματοποίησε την ειδικότητα της Δερματολογίας – Αφροδισιολογίας στο Νοσοκομείο «Ανδρέας Συγγρός» και απέκτησε τον μεταπτυχιακό τίτλο (Master of Science), στη συνέχεια, στην Ιατρική Σχολή του Πανεπιστημίου Gratz της Αυστρίας στον τομέα: «Δερματοσκόπηση και Προληπτική Δερματοογκολογία» (2020). Την τρέχουσα περίοδο διδάσκει το μάθημα της Δερματολογίας – Αφροδισιολογίας στο προπτυχιακό επίπεδο σπουδών της Ιατρικής Σχολής του Πανεπιστημίου Αθηνών, καθώς και στο Τμήμα της Νοσηλευτικής ΕΚΠΑ. Είναι Διευθυντής του Προγράμματος Μεταπτυχιακών Σπουδών της Ιατρικής Σχολής του ΕΚΠΑ «Σύγχρονη Διαγνωστική στη Δερματολογία και Αλλεργιολογία». Είναι ενεργό μέλος 20 Διεθνών και Εθνικών Επιστημονικών Εταιρειών, συμπεριλαμβανομένης της Ευρωπαϊκής Ακαδημίας Δερματολογίας & Αφροδισιολογίας (EADV) και της Αμερικανικής Ακαδημίας Δερματολογίας (AAD). Είναι μέλος του Διοικητικού Συμβουλίου της EADV, μέλος του Διοικητικού Συμβουλίου της Ελληνικής Δερματολογικής και Αφροδισιολογικής Εταιρείας (ΕΔΑΕ) και Αντιπρόεδρος της Ελληνικής Εταιρίας Δερματοσκόπησης (ΕΛΕΔΕ). Είναι Συντονιστής του Euromelanoma για την Ελλάδα και υπεύθυνος της Εκστρατείας πρόληψης για το μελάνωμα και τον καρκίνο του δέρματος στην Ελλάδα. Είναι, επίσης, μέλος της εκδοτικής ομάδας 7 διεθνών επιστημονικών περιοδικών και αξιολογητής (reviewer) σε 20 διεθνή επιστημονικά περιοδικά. Έχει εκδώσει δύο (2) διεθνή βιβλία Δερματολογίας και έχει συγγράψει 20 κεφάλαια σε διεθνή βιβλία και 27 κεφάλαια σε ελληνικά βιβλία. Οι κύριοι τομείς ενασχόλησής του είναι οι εξής: Δερματοογκολογία, Δερματοσκόπηση, Παθήσεις των Τριχών - Αλωπεκίες, Ακμή και Διαπυητική Ιδρωταδενίτιδα, Ψωρίαση, Ατοπική Δερματίτιδα και Ψυχοδερματολογία. Τέλος, έχει δημοσιεύσει συνολικά πάνω από 150 άρθρα σε διεθνή επιστημονικά περιοδικά και έχει περισσότερες από 3.000 βιβλιογραφικές αναφορές.